## Odluka o potrebnoj dokumentaciji koju strana pravna osoba treba priložiti banci ovlaštenoj za poslove s inozemstvom kod koje otvara kunski odnosno devizni račun

### NN 38/1999 (20.4.1999.), Odluka o potrebnoj dokumentaciji koju strana pravna osoba treba priložiti banci ovlaštenoj za poslove s inozemstvom kod koje otvara kunski odnosno devizni račun

# HRVATSKA NARODNA BANKA

Na temelju članaka 30., 43. i 60. Zakona o osnovama deviznog sustava,
deviznog poslovanja i prometu zlata ("Narodne novine" br. 91A/93 i 36/98)
i članka 67. stavka 1. točke 23. Zakona o Hrvatskoj narodnoj banci ("Narodne
novine" br. 35/95 - pročišćeni tekst) Savjet Hrvatske narodne banke na
sjednici održanoj 14. travnja 1999. godine, donio je

## **ODLUKU**

### **O POTREBNOJ DOKUMENTACIJI KOJU STRANA PRAVNA OSOBA TREBA PRILOŽITI BANCI OVLAŠTENOJ ZA POSLOVE S INOZEMSTVOM KOD KOJE OTVARA KUNSKI ODNOSNO DEVIZNI RAČUN**

I.

Strana pravna osoba može kod banke ovlaštene za poslove s inozemstvom
imati kunski odnosno devizni račun.

Sredstvima s kunskog odnosno deviznog računa strana pravna osoba raspolaže
na način predviđen Zakonom o osnovama deviznog sustava, deviznog poslovanja
i prometu zlata.

II.

Za otvaranje kunskog odnosno deviznog računa kod banke ovlaštene za
poslove s inozemstvom strana pravna osoba treba priložiti sljedeću dokumentaciju:

1. Ispravu o upisu strane osobe u registar koji se vodi u zemlji u kojoj
strana osoba ima registrirano sjedište ili drugu valjanu ispravu o osnivanju
po propisima zemlje sjedišta strane pravne osobe iz koje je vidljiv njezin
pravni oblik i vrijeme osnivanja. Isprava ne smije biti starija od šest
mjeseci.

2. Listu potpisa osoba ovlaštenih za raspolaganje sredstvima na kunskom
odnosno deviznom računu:

- za strane pravne osobe - listu potpisa osobe ili osoba ovlaštenih
da mogu raspolagati sredstvima na kunskom odnosno deviznom računu otvorenom
kod banke ovlaštene za poslove s inozemstvom u Republici Hrvatskoj.

- za strana predstavništva - listu potpisa odgovorne osobe u predstavništvu
iz registra predstavništva stranih osoba koji se vodi kod nadležnih tijela.

3. Posljednje ovjereno polugodišnje odnosno godišnje financijsko izvješće
o poslovanju strane pravne osobe u matičnoj zemlji ili u zemlji u kojoj
obavlja registriranu djelatnost odnosno nalaz revizorske kuće iz kojeg
su razvidni financijski rezultati po osnovi aktivnosti navedenih u registraciji.
Iznimno, novoregistrirane strane pravne osobe kod otvaranja računa ne podnose
financijsko izvješće.

Financijsko izvješće strana pravna osoba dužna je banci ovlaštenoj za
poslove s inozemstvom kod koje vodi kunski odnosno devizni račun dostavljati
svake godine u roku od 30 dana od dana obveze predaje financijskog izvješća
po propisu zemlje sjedišta strane pravne osobe odnosno po propisu zemlje
u kojoj obavlja registriranu djelatnost.

III.

Strana pravna osoba može prenijeti pravo raspolaganja sredstvima na
kunskom odnosno deviznom računu domaćoj fizičkoj osobi samo u slučaju kada
je domaća fizička osoba zaposlenik u toj tvrtki ili u podružnici odnosno
predstavništvu te tvrtke u Republici Hrvatskoj.

Prenošenje prava raspolaganja sredstvima na kunskom odnosno deviznom
računu strane osobe temelji se na ovlastima iz punomoći ovjerene kod domaćih
ili stranih nadležnih tijela.

IV.

Banka ovlaštena za poslove s inozemstvom dužna je u roku od 90 dana
od datuma stupanja na snagu ove Odluke uskladiti otvorena kunske i devizne
račune stranih pravnih osoba s uvjetima iz ove Odluke.

V.

Banka ovlaštena za poslove s inozemstvom dužna je zatvoriti kunski odnosno
devizni račun strane pravne osobe ukoliko ne ispuni odredbe točke II. stavak
2. i točke IV. ove Odluke.

VI.

Stupanjem na snagu ove Odluke prestaje važiti Odluka o potrebnoj dokumentaciji
koju strana pravna osoba treba priložiti ovlaštenoj banci za poslove s
inozemstvom kod koje otvara devizni račun ("Narodne novine" br. 28/97).

VII.

Ova Odluka stupa na snagu danom objave u "Narodnim novinama".

O. br. 499/99.
Zagreb, 14. travnja 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 38/1999-777